CELEX: 32021R0139
Language: ro
Date: 2020-12-04 00:00:00
Title: Regulamentul delegat (UE) 2021/139 al Comisiei din 4 decembrie 2020 de modificare a anexelor I și V la Regulamentul (UE) 2019/125 privind comerțul cu anumite bunuri care ar putea fi utilizate pentru a aplica pedeapsa capitală, tortura și alte pedepse sau tratamente cu cruzime, inumane sau degradante, astfel încât să se țină seama de retragerea Regatului Unit din Uniune

8.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 43/5
               
            
         REGULAMENTUL DELEGAT (UE) 2021/139 AL COMISIEI
         din 4 decembrie 2020
         de modificare a anexelor I și V la Regulamentul (UE) 2019/125 privind comerțul cu anumite bunuri care ar putea fi utilizate pentru a aplica pedeapsa capitală, tortura și alte pedepse sau tratamente cu cruzime, inumane sau degradante, astfel încât să se țină seama de retragerea Regatului Unit din Uniune
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/125 al Parlamentului European și al Consiliului din 16 ianuarie 2019 privind comerțul cu anumite bunuri care ar putea fi utilizate pentru a aplica pedeapsa capitală, tortura și alte pedepse sau tratamente cu cruzime, inumane sau degradante (1), în special articolul 24 primul paragraf,
         întrucât:
         
                     (1)
                  
                  
                     Acordul de retragere (2) prevede condițiile de retragere a Regatului Unit al Marii Britanii și Irlandei de Nord („Regatul Unit”) din Uniune și din Comunitatea Europeană a Energiei Atomice.
                  
               
                     (2)
                  
                  
                     Perioada de tranziție prevăzută în partea a patra a Acordului de retragere se încheie la 31 decembrie 2020, dată la care dreptul Uniunii încetează să se aplice Regatului Unit și pe teritoriul acestuia.
                  
               
                     (3)
                  
                  
                     În temeiul articolului 5 alineatul (4) din Protocolul privind Irlanda/Irlanda de Nord la Acordul de retragere, coroborat cu anexa 2 la respectivul protocol, din momentul încheierii perioadei de tranziție, dispozițiile Regulamentului (UE) 2019/125 se vor aplica Regatului Unit și pe teritoriul acestuia în ceea ce privește Irlanda de Nord.
                  
               
                     (4)
                  
                  
                     În cazul în care Regulamentul (UE) 2019/125 stabilește o cerință de autorizare pentru schimburile comerciale dinspre Uniune către țări terțe, „autoritatea competentă” a Regatului Unit va fi cea care, începând cu 1 ianuarie 2021, va lua deciziile referitoare la cererile de acordare a unor astfel de autorizații prezentate în temeiul regulamentului respectiv de către exportatori stabiliți sau care își au reședința în Irlanda de Nord.
                  
               
                     (5)
                  
                  
                     Sub rezerva aplicării Regulamentului (UE) 2019/125 în Regatul Unit și pe teritoriul acestuia în ceea ce privește Irlanda de Nord, în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere, coroborat cu punctul 47 din anexa 2 la respectivul protocol, este, prin urmare, oportun să se modifice anexa I la Regulamentul (UE) 2019/125.
                  
               
                     (6)
                  
                  
                     În temeiul articolelor 16 și 19 din Regulamentul (UE) 2019/125, este necesară o autorizație pentru exportul produselor enumerate în anexa IV la regulament care ar putea fi utilizate pentru execuția unor ființe umane prin injecții letale.
                  
               
                     (7)
                  
                  
                     Articolul 20 alineatul (1) din Regulamentul (UE) 2019/125 prevede o „autorizație generală de export a Uniunii”.
                  
               
                     (8)
                  
                  
                     În conformitate cu anexa V la Regulamentul (UE) 2019/125, autorizația generală de export a Uniunii se aplică exporturilor tuturor bunurilor enumerate în anexa IV la Regulamentul (UE) 2019/125 și este valabilă pe întreg teritoriul Uniunii pentru exporturile către destinațiile enumerate în partea a II-a din anexa V. Destinațiile respective sunt țări terțe care au abolit pedeapsa capitală pentru toate infracțiunile comise și au confirmat această abolire prin intermediul unui angajament internațional (3).
                  
               
                     (9)
                  
                  
                     Autorizația generală de export a Uniunii contribuie la reducerea la minimum a sarcinii de reglementare impuse societăților din Uniune care exportă bunuri enumerate în anexa IV la regulament atunci când exportă astfel de medicamente în scopuri terapeutice legitime.
                  
               
                     (10)
                  
                  
                     Regatul Unit a ratificat Protocolul nr. 13 la Convenția pentru apărarea drepturilor omului și a libertăților fundamentale privind abolirea pedepsei cu moartea în toate circumstanțele și, prin urmare, îndeplinește cerințele pentru includerea în lista destinațiilor prevăzută în partea a II-a din anexa V la Regulamentul (UE) 2019/125.
                  
               
                     (11)
                  
                  
                     Fără a aduce atingere aplicării Regulamentului (UE) 2019/125 în Regatul Unit și pe teritoriul acestuia în ceea ce privește Irlanda de Nord, în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere, coroborat cu punctul 47 din anexa 2 la respectivul protocol, este, prin urmare, oportun să se modifice anexa V la Regulamentul (UE) 2019/125.
                  
               
                     (12)
                  
                  
                     Este oportun să se prevadă aplicabilitatea prezentului regulament după încheierea perioadei de tranziție, cu efect de la 1 ianuarie 2021. În cazul în care perioada prevăzută pentru exprimarea obiecțiilor se încheie după 1 ianuarie 2021, este oportun, din motive de securitate juridică și pentru a se evita orice potențială perturbare a operațiunilor societăților din Uniune care doresc să exporte bunuri enumerate în anexa IV către Regatul Unit, să se prevadă o aplicabilitate retroactivă a regulamentului începând cu 1 ianuarie 2021,
                  
               ADOPTĂ PREZENTUL REGULAMENT:
         
            Articolul 1
            Anexele I și V la Regulamentul (UE) 2019/125 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a cincea zi de la data publicării în Jurnalul Oficial al Uniunii Europene.
            Prezentul regulament se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 30, 31.1.2019, p. 1.
         
            (2)  Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 29, 31.1.2020, p. 7).
         
            (3)  Partea a III-a din anexa V la Regulamentul (UE) 2019/125.
      
      
         
            ANEXĂ
            Anexele I și V la Regulamentul (UE) 2019/125 se modifică după cum urmează:
            
                        1.
                     
                     
                        În anexa I, lista autorităților competente se modifică după cum urmează:
                        
                                    (a)
                                 
                                 
                                    la rubrica „A. Autoritățile din statele membre”, se elimină mențiunea referitoare la Regatul Unit;
                                 
                              
                                    (b)
                                 
                                 
                                    după rubrica „B. Adresa pentru notificarea Comisiei Europene”, se adaugă următoarea rubrică:
                                    
                                                „C.
                                             
                                             
                                                
                                                   Autoritatea Regatului Unit în ceea ce privește Irlanda de Nord
                                                
                                                REGATUL UNIT, sub rezerva aplicării prezentului regulament în cazul Regatului Unit și pe teritoriul acestuia în ceea ce privește Irlanda de Nord, în conformitate cu articolul 5 alineatul (4), coroborat cu punctul 47 din anexa 2 la Protocolul privind Irlanda/Irlanda de Nord la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, începând cu 1 ianuarie 2021
                                                Importul bunurilor enumerate în anexa II:
                                                Department for International Trade (DIT)
                                                Import Licensing Branch (ILB)
                                                E-mail: enquiries.ilb@trade.gov.uk
                                                Exportul bunurilor și furnizarea de asistență în legătură cu bunurile enumerate în anexele II, III și IV:
                                                
                                                            Department for International Trade
                                                         
                                                      
                                                            Export Control Joint Unit
                                                         
                                                      
                                                            3 Whitehall Place
                                                         
                                                      
                                                            London
                                                         
                                                      
                                                            SW1A 2AW
                                                         
                                                      
                                                            UNITED KINGDOM
                                                         
                                                      Tel. +44 2072154594
                                                E-mail: eco.help@trade.gov.uk”
                                             
                                          
                              
                  
                        2.
                     
                     
                        În anexa V, în lista din partea a II-a „Destinații”, se introduce următoarea mențiune în ordinea alfabetică utilizată pentru enumerarea țărilor conform versiunii lingvistice respective:
                        „Regatul Unit, fără a aduce atingere aplicării Regulamentului (UE) 2019/125 în cazul Regatului Unit și pe teritoriul acestuia în ceea ce privește Irlanda de Nord, în conformitate cu articolul 5 alineatul (4), coroborat cu punctul 47 din anexa 2 la Protocolul privind Irlanda/Irlanda de Nord anexat la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, începând cu 1 ianuarie 2021.”